ΚΑΝΟΝΙΣΜΟΣ (ΕΟΚ) αριθ. 3137/91 ΤΗΣ ΕΠΙΤΡΟΠΗΣ της 28ης Οκτωβρίου 1991 περί τροποποιήσεως του κανονισμού (ΕΟΚ) αριθ. 3578/88 για τον καθορισμό των λεπτομερειών εφαρμογής του καθεστώτος αυτόματης κατάργησης των αρνητικών νομισματικών εξισωτικών ποσών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 σχετικά με τα νομισματικά εξισωτικά ποσά στο γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (2), και ιδίως τα άρθρα 6α και 12,

Εκτιμώντας:

ότι στο άρθρο 7 του κανονισμού (ΕΟΚ) αριθ. 3578/88 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 287/91 (4), καθορίζονται οι ρυθμίσεις οι σχετικές με την αυτόματη κατάργηση των νομισματικών αποκλίσεων για τον τομέα του χοιρείου κρέατος- ότι, για απλούστευση των διοικητικών διατυπώσεων, θα πρέπει να γίνει αναδιατύπωση των εν λόγω διατάξεων και να προβλεφθεί ότι, γενικά, ο συντελεστής μετατροπής για το χοίρειο κρέας θα ισούται με τον αντιπροσωπευτικό συντελεστή αγοράς που προβλέπεται στο άρθρο 3α του κανονισμού (ΕΟΚ) αριθ. 3152/85 της Επιτροπής της 11ης Νοεμβρίου 1985 για λεπτομέρειες εφαρμογής του κανονισμού (ΕΟΚ) αριθ. 1676/85 του Συμβουλίου σχετικά με την αξία της λογιστικής μονάδας και τις τιμές που πρέπει να εφαρμόζονται στα πλαίσια της κοινής γεωργικής πολιτικής (5), όπως τροποποιήθηκε τελευταία από τον κανονισμό (ΕΟΚ) αριθ. 3237/90 (6)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των αρμόδιων επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 7 του κανονισμού (ΕΟΚ) αριθ. 3578/88 αντικαθίσταται από το ακόλουθο κείμενο:

"Άρθρο 7

1. Ο συντελεστής μετατροπής για το χοίρειο κρέας ισούται προς τον αντιπροσωπευτικό συντελεστή αγοράς που καθορίζεται σύμφωνα με το άρθρο 3α του κανονισμού (ΕΟΚ) αριθ. 3152/85.

2. Εντούτοις, σε περίπτωση κατά την οποία η εφαρμογή του συντελεστή μετατροπής που προβλέπεται στην παράγραφο 1 έχει σαν αποτέλεσμα να δημιουργηθεί διαφορά μεταξύ της πραγματικής νομισματικής αποκλίσεως για το χοίρειο κρέας και της πραγματικής νομισματικής αποκλίσεως για τα σιτηρά μεγαλύτερη από:

- 8 000 μονάδες σε ό,τι αφορά τα κράτη μέλη που συγκρατούν τα νομίσματά τους εντός των ορίων μιας μέγιστης στιγμιαίας απόκλισης ίσης προς 2,25 % και

- 7 000 μονάδες για τα υπόλοιπα κράτη μέλη.

Ο συντελεστής μετατροπής καθορίζεται από την Επιτροπή και, σε περίπτωση επανευθυγράμμισης στα πλαίσια του ευρωπαϊκού νομισματικού συστήματος, καθορίζεται σύμφωνα με τη διαδικασία που προβλέπεται στο άρθρο 12 του κανονισμού (ΕΟΚ) αριθ. 1677/85, με βάση μια πραγματική νομισματική απόκλιση ίση προς εκείνη του τομέα των σιτηρών μειωμένη κατά τον εν λόγω αριθμό μονάδων."

Άρθρο 2

Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Οκτωβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 164 της 24. 6. 1985, σ. 6. (2) ΕΕ αριθ. L 201 της 31. 7. 1990, σ. 9. (3) ΕΕ αριθ. L 312 της 18. 11. 1988, σ. 16. (4) ΕΕ αριθ. L 35 της 7. 2. 1991, σ. 10. (5) ΕΕ αριθ. L 310 της 21. 11. 1985, σ. 1. (6) ΕΕ αριθ. L 310 της 9. 11. 1990, σ. 18.